Document ID: 32014D0844

KOMISSION TÄYTÄNTÖÖNPANOPÄÄTÖS,
annettu 26 päivänä marraskuuta 2014,
luvan antamisesta Maltalle käyttää eräitä likimääräisiä arvioita arvonlisäverosta kertyvien omien varojen perusteen laskemiseksi
(tiedoksiannettu numerolla C(2014) 8925)
(Ainoastaan englannin- ja maltankieliset tekstit ovat todistusvoimaiset)
(2014/844/EU, Euratom)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon Euroopan atomienergiayhteisön perustamissopimuksen,
ottaa huomioon arvonlisäverosta kertyvien omien varojen lopullisesta yhdenmukaisesta kantomenettelystä 29 päivänä toukokuuta 1989 annetun neuvoston asetuksen (ETY, Euratom) N:o 1553/89 (1) ja erityisesti sen 6 artiklan 3 kohdan toisen luetelmakohdan,
sekä katsoo seuraavaa:
(1)
Neuvoston direktiivin 2006/112/EY (2) 387 artiklan mukaan Malta saa jatkaa edellytyksin, jotka olivat voimassa kyseisessä jäsenvaltiossa sen liittymispäivänä, mainitun direktiivin liitteessä X olevan B osan 8 ja 10 kohdassa tarkoitettujen liiketoimien vapautusta arvonlisäverosta niin kauan kuin jossakin 30 päivänä huhtikuuta 2004 yhteisöön kuuluneessa jäsenvaltiossa sovelletaan samaa vapautusta; kyseiset liiketoimet on otettava huomioon määritettäessä arvonlisäverosta kertyvien omien varojen perustetta.
(2)
Huhtikuun 29 päivänä 2014 antamassaan vastauksessa 4 päivänä helmikuuta 2014 päivättyyn komission kirjeeseen (3), joka koski arvonlisäverosta kertyviin omiin varoihin kohdistettavien tarkastusten yksinkertaistamista, Malta pyysi komissiolta lupaa käyttää varainhoitovuosia 2014-2020 koskevassa, arvonlisäverosta kertyvien omien varojen perusteen laskennassa välisummasta määritettyjä kiinteitä prosenttiosuuksia direktiivin 2006/112/EY liitteessä X olevan B osan 8 ja 10 kohdassa tarkoitettujen liiketoimien osalta. Malta on osoittanut, että prosenttiosuudet ovat säilyneet ajan kuluessa vakaina. Maltalle olisi tämän vuoksi annettava lupa käyttää kiinteitä prosenttiosuuksia arvonlisäverosta kertyvien omien varojen perusteen laskennassa komission lähettämän kirjeen mukaisesti.
(3)
Avoimuuden ja oikeusvarmuuden vuoksi lupa olisi myönnettävä määräaikaisena,
ON HYVÄKSYNYT TÄMÄN PÄÄTÖKSEN:
1 artikla
Malta saa vuoden 2014 tammikuun 1 päivästä vuoden 2020 joulukuun 31 päivään ulottuvan jakson osalta käyttää arvonlisäverosta kertyvien omien varojen perusteen laskennassa direktiivin 2006/112/EY liitteessä X olevan B osan 8 kohdassa tarkoitettujen liiketoimien (vedenjakelu) tapauksessa prosenttiosuutta, joka on 0,40 prosenttia perusteen välisummasta.
2 artikla
Malta saa vuoden 2014 tammikuun 1 päivästä vuoden 2020 joulukuun 31 päivään ulottuvan jakson osalta käyttää arvonlisäverosta kertyvien omien varojen perusteen laskennassa direktiivin 2006/112/EY liitteessä X olevan B osan 10 kohdassa tarkoitettujen liiketoimien (henkilökuljetukset) tapauksessa prosenttiosuutta, joka on 1,06 prosenttia perusteen välisummasta.
3 artikla
Tämä päätös on osoitettu Maltan tasavallalle.
Tehty Brysselissä 26 päivänä marraskuuta 2014.

Labels: 2
8
3
0
18
15